Teroristički napad u Beču 2020.

**Teroristički napad u Beču 2020.** dogodio se 2. novembra 2020. u glavnom gradu Austrije. Tokom samog napada četvero ljudi izgubilo je život, sedmero je u teškom stanju (uključujući jednog policajca), a 23 ljudi je povrijeđeno. Pucnji su se prvi put začuli u Seitenstettengasse, u blizini sinagoge kod Schwedenplatza, u središnjem okrugu Innere Stadt. Policijski službenici likvidirali su počinioca koji je identificiran kao simpatizer Islamske Države, a lokalne vlasti okarakterizirale su napad kao incident islamskog terorizma.

## Napad 
Napad je započeo 2. novembra 2020. oko 20 sati u Beču, u centru grada. Napadač je bio naoružan puškom, pištoljem i mačetom, te je bio opasan lažnim eksplozivnim prslukom. Počinilac je otvorio vatru na šest lokacija: Seitenstettengasse, Morzinplatz, Salzgries, Fleischmarkt, Bauernmarkt i Graben.

Napad je okončan ubistvom počinioca u 20:09 sati kod crkve svetog Ruperta ().

Pucnjava je započela četiri sata prije početka lockdowna kojeg su lokalne vlasti prethodno najavile nakon uvođenja novih preventivnih mjera u cilju suzbijanja COVID-19, koje uključuju i ograničenje kretanja od 20 do 6 sati.

Grupe ljudi u kafićima i restoranima uživale su u posljednjoj večeri vani prije lockdowna.

## Žrtve 
Napadač je usmrtio četiri civila: 39-godišnjeg Austrijanca, 24-godišnju Njemicu, 44-godišnju Austrijanku, te 21-godišnjeg Austrijanca porijeklom iz Sjeverne Makedonije.

Ranjeno je 23 ljudi; 13 austrijskih državljana, četiri državljana Njemačke, dva iz Slovačke, te po jedan državljanin Afganistana, Bosne i Hercegovine, Kine i Luksemburga.

Sedam žrtava pretrpjelo je povrede opasne po život. Među povrijeđenim bio je i 28-godišnji policijski službenik koji je ranjen na licu mjesta pokušavajući odgovoriti na napad.

Ranjenog policajca i stariju ženu spasili su Palestinac i dvojica Austrijanaca turskog porijekla sklanjajući ih na sigurno, a potom ih je vozilo hitne pomoći odvezlo do ambulante. Nakon pomoći policajcu, jedan od Austrijanaca ranjen je u nogu. Troje ljudi je odlikovano za svoju hrabrost.

## Istraga 
Nakon pucnjave pojavili su se videozapisi očevidaca koji su snimali iz susjednih zgrada. Na jednom od njih snimljen je napadač koji je izdaleka pucao u civila puškom, a potom koristio pištolj iz neposredne udaljenosti. Policija je tražila da svjedoci videozapise ne objavljuju po društvenim mrežama, već da ih isključivo predaju vlastima. Kao rezultat toga, policija je zaprimila veliki broj videozapisa, a istražni tim ih je pregledao u potrazi za dokazima.

U jutarnjim satima 3. novembra izvršen je pretres stana u kojem je počinilac boravio, a u istom su pronašli zalihe municije. Austrijske vlasti izjavile su da je barem jedan naoružani počinilac u bijegu, ali je tog popodneva ministar unutrašnjih poslova Karl Nehammer saopćio da nema naznaka učešća neke druge osobe u terorističkom napadu.

Dan kasnije Islamska Država preuzela je odgovornost za napad nazvavši napadača "vojnikom halifata". Poslije su objavili fotografije počinioca s oružjem i videozapis na kojem napadač obećava vjernost vođi ISIL-a, Abu Ibrahimu al-Hashimiju al-Qurashiju.

Međutim, nema jasnih detalja o tome je li ISIL zaista pomogao u planiranju samog napada.

## Počinilac 
Napadač je identificiran kao 20-godišnji Kujtim Fejzullai. Rođen je 2000. u Mödlingu, gradu koji se nalazi južno od Beča, u kojem je i odrastao. Živio je u gradu Sankt Pölten, 53 kilometara zapadno od glavnog grada Austrije. Bio je dvojni državljanin Austrije i Sjeverne Makedonije. Otprije je bio poznat austrijskom Uredu za zaštitu prava i antiterorizam.

U martu 2019. osuđen je na 22 mjeseca zatvorske kazne, nakon što je pokušao prijeći tursku granicu kako bi se pridružio ISIL-u u Siriji. Međutim, uvjetno je pušten u decembru 2019, osam mjeseci nakon kazne. Austrijski dužnosnik rekao je da je počinilac išao u džamiju za koju se sumnjiči da promovira ekstremizam u Austriji. Fejzullai je prethodno učestvovao u programu deradikalizacije koju je vodila asocijacija DERAD.

Nekoliko sati prije napada obećao je vjernost ISIL-u na arapskom jeziku u objavi na Instagramu, koristeći ime Abu Dujana al-Albani.

## Posljedice 
Odmah nakon napada policijske jedinice odgovorile su raspoređivanjem i osiguravanjem mjesta. Pripadnici EKO Cobre i WEGE pomogli su u lovu na počinioca. Austrijska državna policija raspoređena je kako bi osigurala zgrade u okolici. Ceste oko centra grada bile su u potpunosti blokirane.

Dana 6. novembra 2020. vlasti su donijele odluku o zatvaranju dviju džamija jer su, prema njihovim navodima, doprinijele radikalizaciji napadača.

Dana 11. novembra islamska zajednica u Wien-Lesingu, na periferiji Beča, odbila je ukop napadača na tamošnjem islamskom groblju, kao i sva ostala muslimanska groblja u Austriji.

## Reference 
Kategorija:Teroristički incidenti u Austriji
Kategorija:2020. u Austriji
Kategorija:Islamistički terorizam u Austriji
Kategorija:Teroristički incidenti u Evropi 2020.
Kategorija:Kriminal u Austriji
Kategorija:Historija Beča